## Odluka o koncesiji u svrhu posebne upotrebe pomorskog dobra radi izgradnje i korištenja podmorskog prijelaza naftovoda otok Krk-kopno, na području Grada Kraljevice i Općine Omišalj

### NN 110/2011 (26.9.2011.), Odluka o koncesiji u svrhu posebne upotrebe pomorskog dobra radi izgradnje i korištenja podmorskog prijelaza naftovoda otok Krk-kopno, na području Grada Kraljevice i Općine Omišalj

VLADA REPUBLIKE HRVATSKE

2159

Na temelju članka 19. stavka 2. Zakona o pomorskom dobru i morskim lukama (»Narodne novine«, br. 158/2003, 100/2004, 141/2006 i 38/2009), Vlada Republike Hrvatske je na sjednici održanoj 21. srpnja 2011. godine donijela

ODLUKU

O KONCESIJI U SVRHU POSEBNE UPOTREBE POMORSKOG DOBRA RADI IZGRADNJE I KORIŠTENJA PODMORSKOG PRIJELAZA NAFTOVODA OTOK KRK – KOPNO, NA PODRUČJU GRADA KRALJEVICE I OPĆINE OMIŠALJ

I.

Vlada Republike Hrvatske (u daljnjem tekstu: Davatelj koncesije), na temelju zahtjeva trgovačkog društva Jadranski naftovod d.d., Zagreb, kojeg zastupa predsjednik Uprave, Ante Markov (u daljnjem tekstu: Ovlaštenik koncesije), daje koncesiju u svrhu posebne upotrebe pomorskog dobra radi izgradnje i korištenja podmorskog prijelaza naftovoda otok Krk – kopno, na području Grada Kraljevice i Općine Omišalj, u skladu sa pravomoćnom lokacijskom dozvolom izdanom od strane Ministarstva zaštite okoliša, prostornog uređenja i graditeljstva, Uprave za prostorno uređenje, klase: UP/I-350-05/07-01/144, urbroja: 531-06-08-31 NK, od 26. svibnja 2008. godine i Rješenjem izdanim od strane Ministarstva zaštite okoliša, prostornog uređenja i graditeljstva, Uprave za prostorno uređenje, klase: UP/I-350-05/10-01/70, urbroja: 531-06-10-02NK, od 28. lipnja 2010. godine, a kojim se produžuje rok važenja lokacijske dozvole do 23. srpnja 2012. godine.

II.

Pomorsko dobro koje se daje u koncesiju u svrhu posebne upotrebe radi izgradnje, održavanja i korištenja podmorskog prijelaza naftovoda otok Krk – kopno, obuhvaća dio kopna kao česticu zemljišta oznake 10214/5, površine 3.477 metara kvadratnih, k.o. Omišalj i česticu zemljišta oznake 4220/6, površine 1.265 metara kvadratnih, k.o. Šmrika, te dio podmorja za polaganje cjevovoda dijela naftovodnog sustava u dužini od 735 metara i širini od 5 metara, odnosno površine od 3.675 metara kvadratnih.

Ukupna površina pomorskog dobra koje se daje u koncesiju iznosi 8.417 metara kvadratnih.

III.

Ovlaštenik koncesije dužan je koristiti pomorsko dobro sukladno Zakonu o pomorskom dobru i morskim lukama, izdanoj lokacijskoj dozvoli i Rješenju iz točke I. ove Odluke, te drugim zakonima i podzakonskim aktima iz područja sigurnosti plovidbe, zaštite okoliša, prostornog uređenja i gradnje i to na taj način koji će osigurati zaštitu okoliša, te je dužan za svaku eventualnu rekonstrukciju na dodijeljenom području u redovnoj proceduri ishoditi prethodnu suglasnost Davatelja koncesije.

IV.

Ovlaštenik koncesije ne može prava stečena koncesijom niti djelomično niti u cijelosti prenositi na drugog bez izričitog odobrenja Davatelja koncesije.

V.

Davatelj koncesije daje na korištenje pomorsko dobro navedeno u točki II. ove Odluke, Ovlašteniku koncesije na vremensko razdoblje od 30 (trideset) godina, računajući od dana sklapanja ugovora o koncesiji pomorskog dobra.

VI.

Za korištenje pomorskog dobra navedenog u točki II. ove Odluke, Ovlaštenik koncesije obvezuje se da će uredno plaćati Davatelju koncesije koncesijsku naknadu.

Godišnja koncesijska naknada koju Ovlaštenik koncesije plaća za korištenje pomorskog dobra iznosi:

– 10,00 kuna po metru kvadratnom pomorskog dobra godišnje, za prvih 5 (pet) godina korištenja koncesije, što iznosi 84.170,00 kuna godišnje;

– 17,00 kuna po metru kvadratnom pomorskog dobra godišnje, za razdoblje od 5 (pet) do 10 (deset) godina korištenja koncesije, što iznosi 143.089,00 kuna godišnje;

– 24,00 kune po metru kvadratnom pomorskog dobra godišnje, za razdoblje od 10 (deset) do 15 (petnaest) godina korištenja koncesije, što iznosi 202.008,00 kuna godišnje;

– 31,00 kunu po metru kvadratnom pomorskog dobra godišnje, za razdoblje od 15 (petnaest) do 20 (dvadeset) godina korištenja koncesije, što iznosi 260.927,00 kuna godišnje;

– 38,00 kuna po metru kvadratnom pomorskog dobra godišnje, za razdoblje od 20 (dvadeset) do 25 (dvadeset pet) godina korištenja koncesije, što iznosi 319.846,00 kuna godišnje;

– 45,00 kuna po metru kvadratnom pomorskog dobra godišnje, za razdoblje od 25 (dvadeset pet) do 30 (trideset) godina korištenja koncesije, što iznosi 378.765,00 kuna godišnje.

Navedena koncesijska naknada plaća se unaprijed za tekuću godinu, najkasnije do 1. ožujka:

– za godinu u kojoj je dana koncesija i za godinu u kojoj koncesija istječe, naknada se plaća razmjerno mjesecima korištenja,

– za početnu godinu koncesijskog perioda naknada se plaća u roku 30 (trideset) dana od dana sklapanja ugovora o koncesiji.

VII.

Na temelju ove Odluke ovlašćuje se ministar mora, prometa i infrastrukture da sklopi ugovor o koncesiji pomorskog dobra iz točke II. ove Odluke, u roku od 1 (jedne) godine, od dana objave ove Odluke u »Narodnim novinama«, ukoliko Ovlaštenik koncesije dostavi potvrdu glavnog projekta.

Ukoliko Ovlaštenik koncesije ne dostavi potvrdu glavnog projekta u roku od 1 (jedne) godine od dana objave ove Odluke u »Narodnim novinama«, prestat će sva prava i obveze predviđena ovom Odlukom.

VIII.

Ova Odluka stupa na snagu danom donošenja, a objavit će se u »Narodnim novinama«.

Klasa: 934-01/11-02/04

Urbroj: 5030116-11-1

Zagreb, 21. srpnja 2011.

Predsjednica
Jadranka Kosor, dipl. iur., v. r.

Odluka, NN 110/2011-2159